Folketing
2001-04-25

Nu var det spørgsmål, som hr. Kristian Thulesen Dahl nævnte at jeg havde stillet, og bad om svar på, ikke helt dét, jeg havde stillet. Jeg bad om at få en forklaring på, om det virkelig var et problem, at der hvert år var adskillige tusinde danske statsborgere, som giftede sig med udlændinge. Som sjettegenerationsindvandrer bliver jeg nødt til at spørge, om det virkelig er sådan, at jeg skal være flov over, at jeg har tipoldeforældre, som har været født i udlandet, og som jeg derfor skylder min tilstedeværelse her. Så vil jeg godt sige om Kosovodiskussionen, at jeg kan glæde mig over, at den konservative ordfører også indimellem er næsten tæt på at diskutere substans og ikke kun form. Jeg vil gerne spørge, hvordan Det Konservative Folkeparti stiller sig til forslaget fra EU om fælles regler for massetilstrømning af flygtninge, f.eks. som vi havde det i forbindelse med Kosovo, og som vi også havde det tidligere i 1990'erne fra Balkan. Hvordan stiller Det Konservative Folkeparti sig til, at vi får nogle fælles regler for, hvordan vi håndterer meget store pludselige tilstrømninger af flygtninge, som asylsystemerne i de forskellige lande simpelt hen ikke kan klare? Hvad siger Det Konservative Folkeparti til det? Det ville jeg være meget interesseret i at høre.